Restaurant se stories met kaviaar bedien | Netwerk24
8 polisielede van Welkom vas oor sigaretgeld
Die polisie se provinsiale teenkorrupsie-eenheid het agt lede van die taktiese reaksiespan in Welkom in hegtenis geneem op aanklagte van sakeroof, dwarsboming van die gereg en meineed.
Só lyk Douglas Green, Kanonkop se nuwe eienaars
Restaurant se stories met kaviaar bedien
Met Ella Purnell, Jared Harris en Paul Sparks.
'n Mens kan geloofwaardigheid en egtheid onmiddellik op 'n skerm raaksien. Hierdie vrolike, dog geniepsige geflankeer met een van New York se toprestaurante is so smaaklik soos mentblare in jenewer. Dit kyk na die soet en die suur in 'n legendariese restaurant en al die opspraakwekkende drama agter die skerms. Maar anders as ander sepies, hou hierdie reeks hom met kos besig, en 'n inisiasie in die wêreld van smulpape.
Dit is gegrond op die gelyknamige roman deur Stephanie Danler, wat self in so 'n restaurant gewerk het, en dit word duidelik dat jy legendariese stories oor rugstekery, romanse en geheime resepte uit die perd se bek hoor. Hier is 'n skrywer wat weet waarvan sy praat. Dis nie sommer 'n lukrake saamflans van Wikipedia-feite oor kos nie. Dit is outentiek.
Tess, met bokkie-oë wat jou uit die staanspoor met haar sjarme sal omklits, leer hoe moeilik dit is om van leerling tot kelner bevorder te word. Sy slaap nie haar pad oop tot by haar doelwit nie, maar leer op die harde manier hoeveel persoonlike opofferings dit vereis om te vorder. En hoe sy, soos 'n wafferse renjaer, haar pad tussen die struikelblokke op die roete na sukses moet vind.
Die energie in die kombuis en kospolitiek word met beheersing maar egtheid ondersoek. Boonop raak die storie nooit uitgerek of volgestop met 'n eindelose geklets nie, maar dinge gebeur gedurig en boonop is elke episode net 24 minute lank.